বৃষ্টি হয়ত আসবে, স্বস্তি ‘মিলবে না’
তাপপ্রবাহের মধ্যেই ঢাকাসহ দেশের কয়েক জায়গায় বৃষ্টির আভাস দিয়েছেন আবহাওয়াবিদরা; তবে গরম থেকে স্বস্তির সম্ভাবনা আপাতত নেই।আবহাওয়াবিদ কাজী জেবুন্নসা বিডিনিউজ টোয়েন্টিফোর ডটকমকে বলেন, রোববার দেশের কোথাও কোথাও বৃষ্টির সম্ভাবনা রয়েছে। ঢাকায় দুয়েক জায়গায় বৃষ্টি হতে পারে।"আজকে একযোগে সারাদেশে তাপমাত্রা বাড়বে না। দুয়েক জায়গায় বাড়তে পারে। পরের দুদিনও এমন অবস্থা থাকবে। তারপর একটু কমতে পারে। তারপর আবার বাড়তে পারে। মাসজুড়েই এ অবস্থা থাকতে পারে।"বৈশাখের শুরু থেকেই বাড়তে থাকা তাপমাত্রা গত কয়েকদিন ধরে জনজীবন বিপর্যস্ত করে তুলেছে। ঘর থেকে বের হলেই গরম বাতাস শরীরে জ্বালা ধরাচ্ছে। খেটেখাওয়া মানুষেরা পড়েছেন বিপদে।দেশের ৪৩ জেলায় এখন তাপপ্রবাহ বইছে। এর মধ্যে তিন জেলায় বইছে অতি তীব্র তাপপ্রবাহ। যশোরে শনিবার মৌসুমের সর্বোচ্চ ৪২ দশমিক ৬ ডিগ্রি সেলসিয়াস তাপমাত্রা রেকর্ড করা হয়েছে। চুয়াডাঙ্গায় সর্বোচ্চ তাপমাত্রা ছিল ৪২ দশমিক ৪ ডিগ্রি সেলসিয়াস। আর ঢাকায় ৪০ দশমিক ৪ ডিগ্রি সেলসিয়াস।
পাবনা শহরে এবং গাজীপুরের কোনাবাড়িতে তীব্র গরমের মধ্যে দুজনের মৃত্যু হয়েছে; তাদের মৃত্যুর কারণ হিটস্ট্রোক বলে চিকিৎসকদের ধারণা।স্বাস্থ্যঝুঁকি বিবেচনায় নিয়ে শনিবার স্কুল-কলেজে সাতদিনের ছুটি ঘোষণা করেছে সরকার।প্রধানমন্ত্রীর ব্যক্তিগত চিকিৎসক ও জনস্বাস্থ্য বিশেষজ্ঞ অধ্যাপক ডা. এ বি এম আবদুল্লাহ বিডিনিউজ টোয়েন্টিফোর ডটকমকে বলেন, “এই গরমে বাইরে কাজ না করতে পারলে ভালো। নিতান্ত প্রয়োজনে বাইরে কাজকর্ম করলেও সতর্কতা নেওয়া উচিত। তীব্র গরমের মধ্যে হিটস্ট্রোক, পানিশূন্যতাসহ নানা ধরনের স্বাস্থ্যঝুঁকি রয়েছে।আবহাওয়াবিদ কাজী জেবুন্নেসা বিডিনিউজ টোয়েন্টিফোর ডটকমকে বলেন, “শনিবার দেশের অনেক জেলার তাপমাত্রা ২ থেকে ৭ ডিগ্রি বেড়েছে। একই অবস্থা বিরাজ করবে আজও।রংপুর বিভাগে শনিবার তাপপ্রবাহ ছিল না। রোববার রংপুর বিভাগে তাপমাত্রা বেড়ে মৃদু তাপপ্রবাহ বয়ে যাবে। ঢাকার পরিস্থিতি একইরকম থাকতে পারে বা গরম সামান্য বাড়তে পারে বলে ধারণা দেন এ আবহাওয়াবিদ।
কোথায় দাবদাহ কেমনবাতাসে তাপমাত্রা ৩৬ থেকে ৩৮ ডিগ্রি সেলসিয়াসে উঠলে তাকে মৃদু তাপপ্রবাহ ধরা হয়। ৩৮ থেকে ৪০ ডিগ্রি সেলসিয়াসকে বলা হয় মাঝারি এবং ৪০ থেকে ৪২ ডিগ্রি সেলসিয়াস তাপমাত্রাকে তীব্র তাপপ্রবাহ বলা হয়। এরপর ৪২ ডিগ্রির উপরে উঠলে তাকে বলা হয় অতি তীব্র তাপপ্রবাহ।আবহাওয়া বুলেটিনে বলা হয়েছে, পাবনা, যশোর ও চুয়াডাঙ্গা জেলায় অতি তীব্র তাপপ্রবাহ বয়ে যাচ্ছে।রাজশাহী জেলাসহ খুলনা বিভাগের অবশিষ্টাংশ এবং ঢাকা বিভাগের উপর দিয়ে বয়ে যাচ্ছে তীব্র তাপপ্রবাহ। অর্থাৎ, এসব জেলার তাপমাত্রা ৪০ ডিগ্রি সেলসিয়াস ছাড়িয়েছে।ময়মনসিংহ, মৌলভীবাজার, ফেনী, কক্সবাজার, চাঁদপুর ও রাঙ্গামাটি জেলাসহ বরিশাল বিভাগ এবং রাজশাহী বিভাগের অবশিষ্টাংশের উপর দিয়ে মৃদু থেকে মাঝারী ধরনের তাপ প্রবাহ বয়ে যাচ্ছে।দেশজুড়ে অবস্থা অপরিবর্তিত থাকলেও রংপুর বিভাগের তাপমাত্রা ১ থেকে ২ ডিগ্রি সেলসিয়াস বাড়তে পারে বলে জানিয়েছে আবহাওয়া অধিদপ্তর।বৃষ্টি হবে কোথায়?আবহাওয়া অধিদপ্তর জানিয়েছে, ময়মনসিংহ, সিলেট ও চট্টগ্রাম বিভাগের দুয়েক জায়গায় অস্থায়ীভাবে দমকা বা ঝড়ো হাওয়াসহ বৃষ্টি ও বজ্রসহ বৃষ্টি হতে পারে। কোথাও কোথাও বিক্ষিপ্তভাবে শিলা বৃষ্টি হতে পারে।এছাড়া দেশের অন্যান্য স্থানে আকাশ অস্থায়ীভাবে আংশিক মেঘলা থাকতে পারে।রোবাবর সকাল ৬টা পর্যন্ত ২৪ ঘণ্টায় দেশের কোথাও পরিমাপযোগ্য মাত্রায় বৃষ্টি হয়নি।

দেশের ৪৩ জেলায় এখন তাপপ্রবাহ বইছে। এর মধ্যে তিন জেলায় বইছে অতি তীব্র তাপপ্রবাহ।